༄༅།།རྒྱ་གར་སྐད་དུ།བི་མ་ལ་རཏྣ་ལེ་ཁ་ནཱ་མ།བོད་སྐད་དུ།དྲི་མ་མེད་པའི་རིན་པོ་ཆེའི་འཕྲིན་ཡིག་ཅེས་བྱ་བ།བླ་མ་རྣམས་ལ་ཕྱག་འཚལ་ལོ།།རྗེ་བཙུན་སྒྲོལ་མ་ལ་ཕྱག་འཚལ་ལོ།

༄༅མ་ཧཱ་གྷ་ཏིར་སྐུར་བལྟམས་ནས།།སངས་རྒྱས་བསྟན་པ་འཕེལ་མཛད་ཅིང་།།རྒྱལ་སྲིད་ཆོས་ཀྱིས་སྐྱོང་མཛད་པ།།ནིར་ཡ་ཕ་ལ་རྒྱལ་གྱུར་ཅིག།ཁྱོད་ཀྱི་སྔོན་ཆད་སྦྱིན་པ་དང་།།དགེ་བ་བཅུ་དང་གསོ་སྦྱོང་དང་།།བཟོད་དང་བརྩོན་འགྲུས་ལ་གོམས་པས།།ལྷ་ཁྱོད་ད་ལྟ་ཕུན་
སུམ་ཚོགས།།བླ་མ་རྣམས་ཀྱི་བཀའ་ལུང་དང་།།མདོ་ཚོགས་ཆོས་ཀྱི་རྗེས་འབྲང་འདི།།གུས་པས་སྤྱི་བོར་བླང་མཛོད་དང་།།བདག་གཞན་གཉིས་ལ་ཕན་པར་འགྱུར།།ཐེ་ཚོམ་ཐམས་ཅད་རྣམ་སྤངས་ཤིང་།།སྒྲུབ་ལ་ནན་ཏན་ཆེ་བར་མཛོད།།གཉིད་ཆུག་ལེ་ལོ་རྣམས་སྤངས་ཤིང་།།རྟག་ཏུ་བརྩོན་འགྲུས་འབྲད།།
པཔར་བྱ།།དྲན་དང་ཤེས་བཞིན་བག་ཡོད་པས།།དབང་པོའི་སྒོ་རྣམས་རྟག་ཏུ་བསྲུང་།།ཉིན་མཚན་དུས་གསུམ་ཡང་དང་ཡང་།།སེམས་ཀྱི་རྒྱུད་ལ་བརྟག་པར་བྱ།།རང་སྐྱོན་རྟོག་ལ་མིག་བཞིན་བྱ།།གཞན་སྐྱོན་རྟོག་ལ་ལོང་བ་བཞིན།།དྲེགས་དང་ང་རྒྱལ་མེད་པ་དང་།།སྟོང་ཉིད་རྟག་ཏུ
བསྒོམ་པར་བྱ།།བདག་གི་ཉེས་པ་བསྒྲག་བྱ་ཞིང་།།གཞན་གྱི་འཁྲུལ་པ་བཙལ་མི་བྱ།།གཞན་གྱི་ཡོན་ཏན་བསྒྲག་པར་བྱ།།བདག་གི་ཡོན་ཏན་སྦ་བར་བྱ།།རྙེད་དང་བཀུར་སྟི་སྤང་བྱ་ཞིང་།།ཁེངས་དྲེགས་རྟག་ཏུ་སྤང་བར་བྱ།།བྱམས་དང་སྙིང་རྗེ་བསྒོམ་བྱ་ཞིང་།།བྱང་ཆུབ་སེམས
ནི་བརྟན་པར་མཛོད།།མི་དགེ་བཅུ་ནི་སྤང་བྱ་ཞིང་།།རྟག་ཏུ་དད་པ་བརྟན་པར་བྱ།།འདོད་པ་ཆུང་ཞིང་ཆོག་ཤེས་དང་།།བྱས་ལ་དྲིན་དུ་གཟོ་བར་བྱ།།ཁྲོ་དང་ང་རྒྱལ་སྤང་བྱ་ཞིང་།།དམན་པའི་སེམས་དང་ལྡན་པར་བྱ།།ལོག་པའི་འཚོ་བ་རྣམ་སྤངས་ཤིང་།།ཆོས་ཀྱི་འཚོ་བས་འཚོ་བར་བྱ།།།
ཟང་ཟིང་ཐམས་ཅད་རྣམ་སྤངས་ཤིང་།།འཕགས་པའི་ནོར་གྱིས་ཕྱུག་པོར་བྱ།།རྟག་ཏུ་འདུ་འཛི་སྤང་བྱ་ཞིང་།།དགོན་པ་ལ་ནི་གནས་པར་བྱ།།འཁྱལ་པའི་ཚིག་རྣམས་སྤང་བྱ་ཞིང་།།རྟག་ཏུ་ངག་ནི་བསྡམ་པར་བྱ།།བླམ་མཁན་པོ་མཐོང་བའི་ཚེ།།གུས་པས་རིམ་གྲོ་བསྐྱེད་པར་བྱ།།ཁྱད
པར་ཅན་གྱི་སྐྱེས་བུ་དང་།།གང་ཟག་ཆོས་ཀྱི་མིག་ཅན་དང་།།ལས་དང་པོ་ཡི་སེམས་ཅན་ལ།།སྟོན་པའི་འདུ་ཤེས་བསྐྱེད་པར་བྱ།།སྡུག་བསྔལ་དག་གིས་གདུངས་པ་ཡི།།སེམས་ཅན་ཐམས་ཅད་མཐོང་བའི་ཚེ།།བྱང་ཆུབ་སེམས་ནི་བསྐྱེད་བྱ་སྟེ།།ཕམ་བུ་ཚའི་འདུ་ཤེས་བསྐྱེད།།འཇིག

རྟེན་བྱ་བ་ཀུན་སྤངས་ཏེ།།རྟག་ཏུ་ཏིང་འཛིན་བསྒོམ་པར་མཛོད།།སྡིག་པའི་གྲོགས་པོ་སྤང་བྱ་ཞིང་།།དགེ་བའི་བཤེས་ལ་བརྟེན་པར་མཛོད།།ཚུལ་ཁྲིམས་འཆལ་བའི་དགེ་སློང་དང་།།ཆོས་ཀྱིས་ཕོངས་པ་གཞན་དག་དང་།།སྡིག་པ་སྤྱོད་པ་མཐོང་བའི་ཚེ།།དེ་དག་ཡལ་བར་དོར་མི་བྱ།།
མི་དགེའི་བཤེས་གཉེན་ཐམས་ཅད་དང་།།སྡིག་པའི་གྲོགས་པོ་ཐམས་ཅད་དང་།།དཀོན་མཆོག་གསུམ་དང་བླ་མ་དང་།།མཁན་པོ་སློབ་དཔོན་མི་གུས་དང་།།བྱས་ལ་དྲིན་དུ་མི་གཟོ་དང་།།ཚེ་འདི་འབའ་ཞིག་དྲན་པ་དང་།།གཞན་ཡང་དད་པ་ཆུང་བ་དང་།།ཞག་གསུམ་འདས་པར་གནས་མི་
བྱ།།སྡང་དང་མི་བདེའི་ས་སྤངས་ཤིང་།།གང་དུ་བདེ་བར་འགྲོ་བར་བྱ།།གང་ལ་ཆགས་པ་སྤང་བྱ་ཞིང་།།ཆགས་པ་མེད་པར་གནས་པར་བྱ།།ཆགས་པས་བདེ་འགྲོ་མི་ཐོབ་ཅིང་།།ཐར་པའི་སྲོག་ཀྱང་གཅོད་པར་བྱེད།།གང་དུ་དགེ་བའི་བཤེས་གནས་པ།།དེར་ནི་རྟག་ཏུ་གནས་པར
བྱ།།བླ་མ་རྟག་ཏུ་བརྟེན་པ་དང་།།རྟག་ཏུ་མདོ་སྡེ་བལྟ་བར་བྱ།།ཐོག་མར་བརྩམས་པ་གང་ཡིན་ལ།།དང་པོར་དེ་ཉིད་བསྒྲུབ་བྱ་ཞིང་།།གཞན་དུ་གཉི་ག་འགྲུབ་མི་འགྱུར།།གཞན་དུ་སྡིག་པ་བཤགས་པ་དང་།།བསོད་ནམས་མཆོག་ལ་འབད་པར་བྱ།།འཇིག་རྟེན་སྤྱོད་དང་མཐུན་པ་དང་།།
རྟག་ཏུ་ཕ་རོལ་སེམས་བསྲུང་མཛོད།།གང་ཚེ་མཐོ་བའི་སེམས་སྐྱེས་ཚེ།།དེ་ཚེ་ང་རྒྱལ་གཅག་བྱ་ཞིང་།།གང་དུ་བག་ཡོད་བྲལ་བའི་ཚེ།།བླ་མའི་གདམས་ངག་དྲན་པར་བྱ།།ཞུམ་པའི་སེམས་ནི་བྱུང་བའི་ཚེ།།སེམས་ཀྱི་གཟེངས་ཀྱང་བསྟོད་པར་བྱ།།ཤེས་རབ་ཕ་རོལ་ཕྱིན་དྲན་ཏེ།།།
སྤྲོས་པ་མ་ལུས་ཞི་བར་མཛོད།།གང་དུ་ཆགས་སྡང་ཡུལ་བྱུང་ཚེ།།སྒྱུ་མ་སྤྲུལ་པ་བཞིན་དུ་བལྟ།།མི་སྙན་ཚིག་རྣམས་ཐོས་པའི་ཚེ།།བྲག་ཆ་ལྟ་བུར་མཁྱེན་པར་མཛོད།།ལུས་ལ་གནོད་པ་བྱུང་བའི་ཚེ།།སྔོན་གྱི་ལས་སུ་བལྟ་བར་བྱ།།བས་མཐའ་དགོན་པ་རེ་རབ་གནས་ཤིང་།།རི
དྭགས་ཤི་བའི་རོ་བཞིན་དུ།།གང་དུ་སུས་ཀྱང་མི་ཤེས་པར།།བདག་གིས་བདག་ཉིད་སྦ་བར་བྱ།།རྟག་ཏུ་ཡི་དམ་བརྟན་པར་བྱ།།འདོད་དང་གནོད་སེམས་གཉིད་དང་རྨུགས།།ལེ་ལོ་སྙོམ་ལས་སེམས་བྱུང་ཚེ།།དེ་ཚེ་བདག་ལ་རྔན་བགྲང་ཞིང་།།བརྟུལ་ཞུགས་སྙིང་པོ་དྲན་བྱས་དང་།།།

མི་རྟག་པ་དང་འཆི་བ་བསམ།།གཞན་གྱི་མདུན་དུ་གནས་པའི་ཚེ།།ཞི་དེས་གསོང་པོར་སྨྲ་བར་བྱ།།ཁྲོ་གཉེར་ངོ་ཟུམ་སྤང་བྱ་ཞིང་།།རྟག་ཏུ་འཛུམ་ཞིང་གནས་པར་བྱ།།རྟག་ཏུ་གཞན་ལ་དགའ་བྱ་ཞིང་།།སེར་སྣ་མེད་ཅིང་གཏོང་ལ་དགའ།།རྟག་ཏུ་ཕྲག་དོག་སྤང་བར་བྱ།།
གཞན་གྱི་སེམས་ནི་བསྲུང་བྱ་ཞིང་།།རྩོད་པ་ཐམས་ཅད་སྤང་བར་བྱ།།ངོ་དགའ་མེད་ཅིང་གསར་འགྲོགས་མེད།།རྟག་ཏུ་ཟུངས་ནི་ཐུབ་པར་བྱ།།རྟག་ཏུ་བཟོད་དང་ལྡན་པ་དང་།།འདོད་པ་ཆུང་ཞིང་ཆོག་ཤེས་མཛོད།།གདོལ་པ་བྲན་གྱི་འདུ་ཤེས་སོ།།ངོ་ཚ་ཤེས་དང་ཁྲེལ་ཡོད་དང་།།ཕ་རོལ་མགུ་བྷྱ་དྷེལ་
བརྩོན།།རང་གི་སྡོམ་པ་བསྡམ་པར་མཛོད།།གཞན་ལ་བརྙས་པ་སྤང་བྱ་ཞིང་།།གུས་པའི་ཚུལ་གྱིས་གནས་པར་བྱ།།གཞན་ལ་གདམས་ངག་བྱེད་པའི་ཚེ།།སྙིང་རྗེ་ཕན་སེམས་ལྡན་པར་མཛོད།།སངས་རྒྱས་ཆོས་ལ་གུས་པ་དང་།།དམ་ཆོས་ནམ་ཡང་སྤང་མི་བྱ།།རྟག་ཏུ་དཀོན་མཆོག་གུས་པ་དང་།།
འཁོར་གསུམ་ཡོངས་སུ་དག་པར་མཛོད།།སྔོན་དུ་སྙིང་རྗེ་སོང་བར་ནི།།ཉིན་དང་མཚན་མོ་ལན་གསུམ་དུ།།མཆོད་པ་བདུན་དུ་རབ་གྲགས་པའི།།ཕུང་པོ་གསུམ་པ་གདོན་པར་མཛོད།།འགྲོ་བའི་སྡུག་བསྔལ་བསལ་འདོད་པས།།སྨོན་ལམ་རྒྱ་ཆེན་གདབ་པ་དང་།།སེམས་ཅན་སྤྲིན་དང་བྱང་ཆུབ་འདོད།།།
ཐམས་ཅད་བྱང་ཆུབ་ཆེན་པོར་བསྔོ།།དུས་ནི་རིང་པོར་དམ་བཅས་ནས།།རྟག་ཏུ་བརྩོན་དང་ལྡན་པར་བྱ།།དེ་ལྟར་མཛད་ན་ཚོགས་གཉིས་པོ།།རྫོགས་འགྱུར་སྒྲིབ་གཉིས་ཟད་པར་འགྱུར།།མི་ལུས་ཐོབ་པ་དོན་ཡོད་ཅིང་།།མཐོང་བའི་ཆོས་ལ་མྱ་ངན་འདའ།།བདག་དང་གཞན་དོན་རྫོགས་གྱུར་ནས།།དམ་པ
ཉིད་ནི་འཐོབ་པར་འགྱུར།།སོས་ཀའི་ཁྭ་བྱུག་གཞོན་ནུ་སྐད་སྙན་སྒྲོགས་ཞེས་ཏེ།།རྨ་བྱ་གཞོན་ནུ་སྐད་མི་སྙན་པ་མི་སྒྲོགས་བསམ།།མཁས་པ་མང་པོས་ལེགས་པར་གསུངས་པ་ཡོད་མོད་ཀྱི།།རྒྱལ་པོའི་གདུག་པ་བཅད་ཕྱིར་བདག་གིས་བྲིས་པ་ཡིན།།ཕན་སེམས་ལྡན་པའི་གཏམ་འདི་ལེགས་པར་དགོངས
མཛོད་ལ།།རྟོག་པ་དང་ལྡན་སྐྱེ་བོ་གཞན་ལ་སྨྲ་བར་མཛོད།།རྟག་ཏུ་ལྷ་དྲུག་དྲན་མཛོད་དམ་ཚིག་གཙང་བར་མཛོད།།རྒྱལ་སྲིད་ཆོས་ཀྱིས་སྐྱོང་མཛོད་བདག་ལ་བཟོད་པར་མཛོད།།དྲི་མ་མེད་པ་རིན་པོ་ཆེའི་ཕྲིན་ཡིག་ཅེས་བྱ་བ།གནས་བརྟན་མཁས་པ་ཆེན་པོ་དཱི་པཾ་ཀ་ར་ཤྲཱི་ཛྙཱ་ནས་རྒྱལ་པོ་ནིར་ཡ་ཕ་ལ་ལ་བརྫངས་

པརྫོགས་སོ།།།དུས་དེ་ཉིད་དུ་བླ་མ་དེ་ཉིད་དང་།ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་བཤློ་ཀ་བཞི་བཅུ་པའོ།།།